**IZ EVROPSKE PRESTOLNICE KULTURE 2025,**

**NOVE GORICE IN GORICE,**

**POZIV K MIRU V IZRAELU IN PALESTINI**

Nova Gorica (Slovenija) in Gorica (Italija), Evropska prestolnica kulture 2025, dokazujeta, da lahko državna meja, zaznamovana s tragedijami 20. stoletja, iz delitvene meje postane meja povezovanja in sodelovanja.

Prav na tej ločnici so namreč svoje bitke bile nacionalistične politike, ki so tako slovenskemu kot italijanskemu prebivalstvu zadale neizmerne bolečine in mnogo gorja. To so večkrat priznali tudi predsedniki obeh republik in nacionalnih vlad. Po pariški mirovni pogodbi, podpisani leta 1947, je meja razdelila tudi to od nekdaj edinstveno mesto, v katerem se je prepletalo več narodnosti in jezikov in katerega prebivalci so nato imeli na eni strani meje svoja domovanja, na drugi strani pa svoje zelenjavne vrtove in hleve. Razdeljeno je bilo celo pokopališče, ki je tako do polovice pripadlo Italiji, druga polovica pa je bila dodeljena Jugoslaviji.

In vendar nam je tu uspelo vzpostaviti pogoje, v katerih je vzbrstelo novo življenje, temelječe na spoštovanju, vzajemnem priznavanju doživetega trpljenja, sodelovanju ter zavedanju, da to dolgujemo sebi in prihodnjim generacijam, ki državne meje doživljajo z določeno mero nestrpnosti.

V nobenem primeru si ne bi drznili kogar koli kar koli učiti, saj je vsaka zgodovina neponovljiva, želeli pa bi sleherniku, ki se dandanes, pa tudi včeraj, bojuje na tisti zemlji, na ves glas zakričati, da je mir mogoč! Mir je mogoč in ga je tudi treba doseči!

Dejstvo, da je naše mesto Evropska prestolnica kulture, s seboj prinaša tudi obveznost predstavljanja primera dobre prakse in dajanja dobrega zgleda, kjer je to mogoče, zato želimo iz Nove Gorice in Gorice pozvati k odgovornosti vse tiste, ki so kakor koli odgovorni za prihodnost novih generacij.

Tista zemlja ima enako pravico do miru, kot kateri koli drug del sveta.

Pozivamo jih, da je treba talce, otroke, ženske, moške, starejše, nedolžne prebivalce nemudoma osvoboditi in jim omogočiti vrnitev k svojim bližnjim.

Pozivamo jih, naj se vojaške dejavnosti na obeh frontah prenehajo.

Pozivamo jih, naj bo vsem priznana pravica do življenja v Izraelu in Palestini, ne glede na njihov izvor.

Pozivamo jih, da vsi narodi in vse osebe, ki to lahko storijo, Izraelu in Palestini pomagajo živeti tako, kot smo na naši meji živeli po letu 1947, ko sta si dve državi, dva naroda, dve ljudstvi postopoma zmogli pogledati v oči, si priznati medsebojno trpljenje in navsezadnje pričeli rasti skupaj.

Mir ni le nekaj, kar je mogoče doseči, temveč to predstavlja našo dolžnost.

|  |  |
| --- | --- |
| *ŽUPAN OBČINE GORICA* | *ŽUPAN MESTNE OBČINE*  *NOVA GORICA* |
|  *Rodolfo Ziberna* |  *Samo Turel* |

Nova Gorica/Gorica, 6. november 2023